**การตัดสินใจของประชาชนต่อการเลือกผู้นำท้องถิ่นในเขตพื้นที่ตำบลโตนด**

**อำเภอคีรีมาศ จังหวัดสุโขทัย**

**PEOPLE'S DECISION ON SELECTING LOCAL LEADERS IN TANOT SUB-DISTRICT,**

**KHIRI MAT DISTRICT, SUKHOTHAI PROVINCE**

**พิษณุ บุญสอน และกัมปนาท วงษ์วัฒนพงษ์**

**Pitsanu Boonsornand kampanart wongwatthanaphong**

มหาวิยาลัยราชภัฏพิบูลสงคราม

Pibulsongkram Rajabhat University

E-mail: [jopitsanu@gmail.com](mailto:jopitsanu@gmail.com)

**Received** 12 April 2021**; Revised** 20 July 2021**; Accepted** 30 June 2021

line10

**บทคัดย่อ**

การศึกษาวิจัยเรื่องนี้มีวัตถุประสงค์ เพื่อศึกษาการตัดสินใจของประชาชนต่อการเลือกผู้นำท้องถิ่น เพื่อศึกษาการเปรียบเทียบปัจจัยส่วนบุคคลกับการตัดสินใจของประชาชนต่อการเลือกผู้นำท้องถิ่นในเขตพื้นที่ และเพื่อศึกษาปัญหา อุปสรรค และข้อเสนอแนะต่อการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย ดำเนินการตามระเบียบวิธีวิจัยเชิงปริมาณ จากการแจกแบบสอบถามกับประชาชนที่อาศัยอยู่ในเขตพื้นที่ตำบลโตนดอำเภอคีรีมาศ จังหวัดสุโขทัย จำนวน 400 คน จากการแทนค่าในสูตรของ “Taro Yamane” วิเคราะห์ข้อมูลโดยใช้โปรแกรมสำเร็จรูปทางสังคมศาสตร์ เพื่อหาค่าความถี่ ค่าร้อยละ ค่าเฉลี่ย ค่าส่วนเบี่ยงเบนมาตรฐาน การทดสอบค่า t-test การทดสอบค่า F-test (One Way ANOVA)

ผลการวิจัยพบว่า 1) การตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย โดยภาพรวมอยู่ในระดับมาก 2) ผลการเปรียบเทียบ พบว่า ประชาชนที่มีเพศ อายุ การศึกษา อาชีพ รายได้/เดือน และระยะเวลาที่อาศัยอยู่ในพื้นที่ต่างกัน มีความคิดเห็นต่อการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย แตกต่างกัน อย่างมีนัยสำคัญทางสถิติที่ระดับ 0.05 3) ปัญหา อุปสรรค และข้อเสนอแนะต่อปัจจัยที่มีผลต่อการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย พบว่า ปัญหา อุปสรรค คือ ประชาชนบางคนไม่ค่อยออกไปใช้สิทธิเลือกตั้ง เพราะบางคนไปทำงานอยู่ต่างจังหวัดและไกลบ้าน รวมทั้งประชาชนไม่รับทราบการแสดงบัญชีทรัพย์สินหนี้สินของผู้สมัครรับเลือกตั้งทั้งของตนและคู่สมรสทั้งก่อนและหลังดำรงตำแหน่ง ในบางครั้งมีการทุจริตในการเลือกตั้ง ข้อเสนอแนะ พบว่า ควรสร้างความรู้ ความเข้าใจในสิทธิ บทบาทหน้าที่ของประชาชนต่อการมีส่วนร่วมการเมืองท้องถิ่น และการไปใช้สิทธิเลือกตั้งเพราะเป็นการป้องกันสิทธิของตนเอง ควรมีกำหนดให้ผู้สมัครรับเลือกแสดงบัญชีทรัพย์สินหนี้สินให้ประชาชนได้รับทราบ รวมทั้ง มีกระบวนการการร้องเรียนร้องทุกข์เพื่อป้องกันการทุจริตและควรมีบทลงโทษตามกฎหมายต่อผู้กระทำผิด

**คำสำคัญ**: การตัดสินใจ, ประชาชน, การเลือกผู้นำท้องถิ่น

**Abstract**

This research study has the objectives to study the decisions of the people on the choice of local leaders To study the comparison of personal factors and people's decisions on selecting local leaders in the area. And to study problems, obstacles and suggestions for decision-making of the people in the selection of local leaders in Tanot Sub-district, Khiri Mat District, Sukhothai Province. Carried out according to the quantitative research methodology From the distribution of questionnaires to people living in the area of ​​Tanot Subdistrict, Khiri Mat District Sukhothai province, number 400 people from the substitutions in the formula of "Taro Yamane" data analyzed by using a social science package. To determine the frequency, percentage, mean, standard deviation, t-test, F-test (One Way ANOVA).

The findings were as follows: 1) People's decisions on the choice of local leaders in the area. Tanot Sub-district, Khiri Mat District, Sukhothai Province Overall, the overall was at a high level. 2) The comparison found that people with different sex, age, education, occupation, income / month, and length of residence in different areas. There were statistically significant differences in people's opinions towards the decision of local leaders in Tanot Sub-district, Khiri Mat District, Sukhothai Province at a level of 0.05. 3) Problems, obstacles and recommendations on factors affecting decision-making. Of the people in choosing local leaders in Tanot Sub-district, Khiri Mat District, Sukhothai Province, it was found that the problem was that some people rarely went to vote. Because some people go to work in other provinces and away from home In addition, the public is not aware of the account of assets and liabilities of both his or her candidates and their spouses before and after taking office. Occasionally, there is corruption in the elections, a suggestion found that knowledge should be created. Understanding of rights Roles and duties of the people in local politics participation And to exercise the right to vote because it is the defense of one's own rights There should be a set of applicants to choose to show the accounts of assets and liabilities to the public, including a complaint process to prevent corruption and there should be legal penalties against offenders.

**Keywords:** Decision, People, Selecting Local Leaders

**บทนำ**

การบริหารราชการแผ่นดินนั้นในพระราชบัญญัติระเบียบบริหารราชการแผ่นดิน พ.ศ.2534 ได้จัดระเบียบการบริหารราชการแผ่นดินออกเป็นส่วนกลาง ส่วนภูมิภาค และส่วนท้องถิ่นพระราชบัญญัติสภาตำบลและองค์การบริหารส่วนตำบล พ.ศ. 2537 ได้กำหนดให้รูปแบบการปกครองตำบลเป็นนิติบุคคล มีผู้แทนประชาชนจากหมู่บ้านต่างๆ ประกอบเป็นสภาตำบล ทำหน้าที่บริหารงานของตำบล ส่วนตำบลที่เข้าหลักเกณฑ์ตามที่กฎหมายกำหนดได้ยกฐานะเป็นองค์กรปกครองส่วนท้องถิ่น เรียกว่า องค์การบริหารส่วนตำบล มีฐานะเป็นนิติบุคคล จากผลของกฎหมายฉบับดังกล่าว ทำให้จังหวัดสุโขทัยมีองค์การบริหารส่วนตำบล จำนวน 77 แห่ง โดยได้จัดตั้งดังนี้ปี พ.ศ. 2538 จำนวน 1 แห่งปี พ.ศ. 2539 จำนวน 45 แห่งปี พ.ศ. 2540 จำนวน 31 แห่งและปี พ.ศ. 2541 มีสภาตำบลจำนวน 6 แห่ง ซึ่งพระราชบัญญัติองค์การบริหารส่วนจังหวัด พ.ศ. 2540 ได้ปรับปรุงรูปแบบการบริหาร โดยให้นายกองค์การบริหารส่วนจังหวัด มาจากการเลือกตั้ง หลักของการกระจายอำนาจทางการปกครอง (Decentralization) คือ การจัดระเบียบการปกครองซึ่งรัฐหรือส่วนกลางมอบอำนาจหน้าที่ในการจัดทำบริการสาธารณะบางอย่าง ซึ่งเดิมราชการบริหารส่วนกลางเป็นผู้ดำเนินงานอยู่ในท้องถิ่นให้ท้องถิ่นรับไปดำเนินการด้วยงบประมาณและเจ้าหน้าที่ของท้องถิ่น โดยส่วนกลางมีหน้าที่เพียงแต่กำกับดูแลเท่านั้น ไม่ได้เข้าไปบังคับบัญชาสั่งการ ซึ่งสำหรับองค์กรปกครองส่วนท้องถิ่นในประเทศไทยนั้นแบ่งออกเป็น 2 ประเภทคือ องค์กรปกครองส่วนท้องถิ่นรูปแบบทั่วไประกอบด้วย องค์การบริหารส่วนจังหวัด (อบจ.) เทศบาล, องค์การบริหารส่วนตำบล (อบต.) และองค์กรปกครองส่วนท้องถิ่นรูปแบบพิเศษ คือ กรุงเทพมหานครฯ และเมืองพัทยา (กรมการปกครอง, 2562)

จากอำนาจของรัฐธรรมนูญซึ่งเป็นกฎหมายสูงสุดของประเทศไทยได้มอบอำนาจประชาธิปไตยให้กับประชาชนทุกคนบนผืนแผ่นดินไทย ทำให้ประชาชนมีสิทธิเลือกตั้งผู้นำในทุกระดับเพื่อเป็นตัวแทนเข้าไปบริหารงานทั้งในส่วนกลาง ส่วนภูมิภาคและส่วนท้องถิ่นหรือเป็นกระบอกเสียงให้ประชาชน รับฟังเสียงหรือรับฟังปัญหาที่เกิดขึ้นกับประชาชนและนำปัญหาเหล่านั้นเข้าสู่กระบวนการพิจารณาหาทางแก้ไขปัญหาให้กับประชาชนซึ่งผู้แทนท้องถิ่นควรเป็นคนที่อาศัยอยู่ในท้องถิ่น รับรู้ปัญหาของท้องถิ่นมีคุณธรรมและรู้จักเสียสละไม่เห็นแก่ตัวมีการหาเสียงอย่างสร้างสรรค์ โดยไม่ผิดกฎหมายเข้าถึงประชาชนในพื้นที่อย่างสม่ำเสมอ เข้าใจปัญหาที่เกิดขึ้นและนำมาแก้ไขโดยเสนอนโยบายที่เป็นประโยชน์ต่อประชาชนและปฏิบัติได้จริง และเปิดโอกาสให้ประชาชนมีส่วนร่วมในการแก้ไขปัญหาและรับฟังความคิดเห็นของประชาชน เพื่อร่วมกันพัฒนาท้องถิ่นของตนเอง เป็นแบบอย่างของการรู้จักรักษาประโยชน์ส่วนรวมมีบทบาทในการส่งเสริมและพัฒนาประชาธิปไตย และไม่มีพฤติกรรมฝ่าฝืนกฎหมายเลือกตั้ง (สำนักงานคณะกรรมการการกระจายอำนาจให้แก่องค์กรปกครองส่วนท้องถิ่น, 2557)

ประชาชนต้องไปเลือกตั้งด้วยใจบริสุทธิ์ไม่รับเงินซื้อเสียงหรือผลประโยชน์อื่นใดจากผู้สมัคร แต่เลือกผู้แทนที่ดีไปบริหารงบประมาณในการพัฒนาท้องถิ่นให้เกิดประโยชน์อย่างเต็มที่ หากมีการการทุจริตเลือกตั้งจะส่งผลเสียหายต่อท้องถิ่นอย่างแน่นอน โดยท้องถิ่นจะสูญเสียงบประมาณ ซึ่งมาจากภาษีของประชาชนในการจัดการเลือกตั้งใหม่ผู้แทนที่เลือกเข้าไปจะโกงเงินภาษี ทำให้ท้องถิ่นไม่ได้รับการพัฒนาอย่างเต็มที่ ผู้วิจัยเห็นว่าปัจจุบันการเลือกผู้นำท้องถิ่นเพื่อให้ได้คนดีเข้ามาบริหารท้องถิ่นนั้นมีหลายปัจจัยที่เป็นตัวสนับสนุนการตัดสินใจเลือกผู้นำท้องถิ่นของประชาชน ซึ่งแต่ละบุคคลจะมีปัจจัยที่ใช้ในการตัดสินใจเลือกผู้นำท้องถิ่นที่แตกต่างกันออกไป อาจจะด้วยเหตุผลทางด้านต่างๆ ที่ต่างคนต่างมุมมอง ดังนั้นผู้วิจัยศึกษาวิจัยเรื่อง การตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย ทั้งนี้เพราะว่าการทำหน้าที่ของผู้นำท้องถิ่นจะต้องมีบทบาทหน้าที่ในการบริหารงานเพื่อตอบสนองความต้องการของประชาชนในพื้นที่ รวมไปถึงการมีบทบาทในการพัฒนาคุณภาพชีวิตของประชาชน และการพัฒนาชุมชนของตนเอง เรียกได้ว่าบทบาทหน้าที่ของผู้นำท้องถิ่นนั้นมีความสำคัญเป็นอย่างมาก และยิ่งไปกว่านั้นตำแหน่งของผู้นำท้องถิ่นยังได้มาจากการเลือกตั้งของประชาชนในพื้นที่นั้น ดังนั้นการที่ประชาชนจะตัดสินใจเลือกตั้งบุคคลใดสักคนเข้ามารับตำแหน่งผู้นำท้องถิ่นนั้น จะต้องมีปัจจัยที่มีผลต่อการตัดสินใจของประชาชนต่อการเลือกผู้นำท้องถิ่น เพื่อการพัฒนาแหล่งท่องเที่ยวและเศรษฐกิจภายในชุมชน หรือท้องถิ่นของตนเอง และที่สำคัญที่สุดเพื่อการพัฒนาคุณภาพชีวิตของประชาชนนั่นเอง

**วัตถุประสงค์ของการวิจัย**

1. เพื่อศึกษาการตัดสินใจของประชาชนต่อการเลือกผู้นำท้องถิ่น ในเขตพื้นที่ ตำบลโตนด อำเภอคีรีมาศ จังหวัดสุโขทัย

2. เพื่อศึกษาการเปรียบเทียบปัจจัยส่วนบุคคลกับการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย

3. เพื่อศึกษาปัญหา อุปสรรค และข้อเสนอแนะต่อการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย

**วิธีดำเนินการวิจัย**

การศึกษาวิจัยเรื่องนี้เป็นการวิจัยเชิงปริมาณ จากการแจกแบบสอบถาม โดยมีขั้นตอนการดำเนินการดังต่อไปนี้

**1. ประชากร และกลุ่มตัวอย่าง**

1.1 ประชากร คือ ประชาชนที่อาศัยอยู่ในพื้นที่ตำบลโตนด อำเภอคีรีมาศ จังหวัดสุโขทัย จำนวน 6,924 คน

1.2 กลุ่มตัวอย่าง คือ ประชาชนที่อาศัยอยู่ในพื้นที่ตำบลโตนด อำเภอคีรีมาศ จังหวัดสุโขทัย จำนวน 378 คน ตัวอย่างโดยใช้สูตรคำนวณกรณีทราบจำนวนประชากรที่แน่นอนที่ระดับความเชื่อมั่น 95% ค่าความคลาดเคลื่อน ± 5%ตามแนวคิดของทาโร่ ยามาเน่ (Taro Yamane) แต่เพื่อสะดวกในการเก็บข้อมูล ผู้ศึกษาจึงเก็บข้อมูลกลุ่มตัวอย่างทั้งหมด 400 คน

**2. เครื่องมือที่ใช้ในการวิจัย** เครื่องมือที่ใช้ในการวิจัยครั้งนี้เป็นแบบสอบถาม ซึ่งแบ่งออกเป็น 3 ตอน ตอนที่1 ข้อมูลทั่วไปของผู้ตอบแบบสอบถาม ตอนที่ 2 การตัดสินใจของประชาชนต่อการเลือกผู้นำท้องถิ่นในเขตพื้นที่ตำบลโตนด อำเภอคีรีมาศ จังหวัดสุโขทัย ตอนที่ 3 เป็นแบบสอบถามปลายเปิดเกี่ยวกับปัญหา อุปสรรค และข้อเสนอแนะต่อการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย

**3. วิธีเก็บรวบรวมข้อมูล** ในการวิจัยครั้งนี้ ผู้วิจัยได้ดำเนินการเก็บรวบรวมข้อมูลมีขั้นตอน ดังนี้

1. ขอหนังสือจากวิทยาลัยการจัดการและพัฒนาท้องถิ่น มหาวิทยาลัยราชภัฏพิบูลสงคราม เพื่อขอความอนุเคราะห์ในการเก็บรวบรวมข้อมูลเพื่อใช้ในการวิจัยต่อนายอำเภอคีรีมาศ จังหวัดสุโขทัย

2. จัดเตรียมแบบสอบถามให้เพียงพอกับจำนวนประชากรกลุ่มตัวออย่าง แจกแบบสอบถามและเก็บรวบรวมข้อมูลกับกลุ่มตัวอย่างด้วยตนเองทั้งหมด จำนวน 400 ชุด

3. นำแบบสอบถามที่ได้รับคืน มาตรวจสอบความถูกต้องและความสมบูรณ์ของการตอบแบบสอบถาม และนำแบบสอบถามที่ตรวจสอบแล้วไปวิเคราะห์ข้อมูล

**4. สถิติที่ใช้ในการวิเคราะห์ข้อมูล** การวิจัยครั้งนี้ผู้วิจัยวิเคราะห์ข้อมูลโดยใช้โปรแกรมสำเร็จรูป ซึ่งมีการประมวนผลข้อมูลเป็นขั้นตอน ดังนี้

1. วิเคราะห์ข้อมูลทั่วไปของผู้ตอบแบบสอบถามประกอบด้วยเพศ อายุ การศึกษา อาชีพ รายได้ และระยะเวลาที่อาศัยอยู่ในพื้นที่ เป็นแบบสอบถามลักษณะให้เลือกตอบ (Checklists) โดยผู้วิจัยใช้สถิติเชิงพรรณนา (Descriptive Statistics) นำมาแจกแจงความถี่หาจำนวนและหาค่าร้อยละ (Percentage)

2. วิเคราะห์การตัดสินใจของประชาชนต่อการเลือกผู้นำท้องถิ่นในเขตพื้นที่ตำบลโตนดอำเภอคีรีมาศ จังหวัดสุโขทัยโดยแบ่งออกเป็นทั้งหมด 5 ด้าน ดังนี้ 1.ปัจจัยด้านคุณสมบัติของผู้สมัคร 2. ปัจจัยด้านพรรคการเมือง 3. ปัจจัยด้านนโยบาย 4. ปัจจัยด้านวิธีการหาเสียงเลือกตั้ง 5. ปัจจัยด้านระบบอุปถัมภ์ ซึ่งเป็นแบบสอบถามแบบมาตราส่วนประมาณค่า (Rating Scale) โดยผู้วิจัยได้ใช้สถิติเชิงพรรณนา(Descriptive Statistics) หาค่าเฉลี่ย (Mean) และหาค่าส่วนเบี่ยงเบนมาตรฐาน (Standard Deviation) โดยเกณฑ์ให้คะแนนที่ได้จากการตอบแบบสอบถามครั้งนี้กำหนดเกณฑ์ในการแปลความหมายตามแนวทางของเบสท์ (Best : 1970) ซึ่งมีเกณฑ์การวัดระดับการตัดสินใจของประชาชนต่อการเลือกผู้นำท้องถิ่นในเขตพื้นที่ตำบลโตนด อำเภอคีรีมาศ จังหวัดสุโขทัย ดังต่อไปนี้

คะแนนเฉลี่ย 4.50 – 5.00 ความคิดเห็นอยู่ในระดับมากที่สุด

คะแนนเฉลี่ย 3.50 – 4.49 ความคิดเห็นอยู่ในระดับมาก

คะแนนเฉลี่ย 2.50 – 3.49 ความคิดเห็นอยู่ในระดับปานกลาง

คะแนนเฉลี่ย 1.50 – 2.49 ความคิดเห็นอยู่ในระดับน้อย

คะแนนเฉลี่ย 1.00 – 1.49 ความคิดเห็นอยู่ในระดับน้อยที่สุด

3. การทดสอบการเปรียบเทียบการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนดอำเภอคีรีมาศ จังหวัดสุโขทัยจำแนก ตามปัจจัยส่วนบุคคล สถิติที่ใช้คือ การทดสอบค่าที (t-test) ในกรณีตัวแปรต้นสองกลุ่ม และการทดสอบค่าเอฟ (F-test) ด้วยวิธีการวิเคราะห์ความแปรปรวนทางเดียว (One Way ANOVA) ในกรณีตัวแปรต้นตั้งแต่สามกลุ่มขึ้นไป

4. การวิเคราะห์ข้อมูลจากแบบสอบถามปลายเปิดวิเคราะห์โดยใช้เทคนิคการวิเคราะห์เนื้อหา นำเสนอเป็นความเรียงประกอบตาราง โดยการแจกแจงความถี่ของผู้ตอบคำถามปลายเปิด

**กรอบแนวคิดในการวิจัย**

จากการศึกษาแนวคิดทฤษฎีและงานวิจัยที่เกี่ยวข้อง ผู้วิจัยใช้เป็นแนวทางกำหนดกรอบแนวคิดในการวิจัย ดังนี้

**ปัจจัยส่วนบุคคล**

* เพศ
* อายุ
* ระดับการศึกษา
* อาชีพ
* รายได้
* ระยะเวลาที่อาศัยอยู่ในพื้นที่

การตัดสินใจของประชาชนต่อการเลือกผู้นำท้องถิ่นในเขตพื้นที่ตำบลโตนดอำเภอคีรีมาศ จังหวัดสุโขทัย ทั้งหมด 5 ด้าน

1. ด้านคุณสมบัติของผู้สมัคร

2. ด้านพรรคการเมือง

3. ด้านนโยบาย

4. ด้านวิธีการหาเสียงเลือกตั้ง

5. ด้านระบบอุปถัมภ์

**แผนภาพที่ 1** กรอบแนวคิดในการวิจัย

**ผลการวิจัย**

**วัตถุประสงค์ข้อที่ 1 การตัดสินใจของประชาชนต่อการเลือกผู้นำท้องถิ่น ในเขตพื้นที่ ตำบลโตนด อำเภอคีรีมาศ จังหวัดสุโขทัย**

**ตารางที่ 1**วิเคราะห์ข้อมูลการตัดสินใจของประชาชนต่อการเลือกผู้นำท้องถิ่น ในเขตพื้นที่ตำบลโตนด อำเภอคีรีมาศ จังหวัดสุโขทัย โดยภาพรวม

|  |  |  |  |
| --- | --- | --- | --- |
| **การตัดสินใจของประชาชน** | **()** | **(S.D.)** | **แปลผล** |
| ด้านคุณสมบัติของผู้สมัคร | 4.68 | 0.45 | มากที่สุด |
| ด้านพรรคการเมือง | 4.48 | 0.51 | มาก |
| ด้านนโยบาย | 4.51 | 0.42 | มากที่สุด |
| ด้านวิธีการหาเสียงเลือกตั้ง | 4.05 | 0.49 | มาก |
| ด้านระบบอุปถัมภ์ | 3.58 | 0.85 | มาก |
| **ภาพรวม** | 4.26 | 0.39 | มาก |

ตารางที่ 1 พบว่า การตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย โดยภาพรวมอยู่ในระดับมาก ( = 4.26, S.D. = 0.39) และเมื่อพิจารณาเป็นรายด้าน พบว่า ด้านที่มีค่าเฉลี่ยสูงที่สุดคือ ด้านคุณสมบัติของผู้สมัคร ( = 4.68 , S.D. = 0.45) รองลงมา คือ ด้านนโยบาย ( = 4.51 , S.D. = 0.42) ด้านพรรคการเมือง ( = 4.48 , S.D. = 0.51) ด้านวิธีการหาเสียงเลือกตั้ง ( = 4.05 , S.D. = 0.49) ด้านระบบอุปถัมภ์ ( = 3.58 , S.D. = 0.85) ตามลำดับ

**วัตถุประสงค์ข้อที่ 2 การเปรียบเทียบปัจจัยส่วนบุคคลกับการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย**

**ตารางที่ 2** ผลสรุปการเปรียบเทียบปัจจัยส่วนบุคคลกับความคิดเห็นของประชาชนที่มีต่อการพัฒนาแหล่งท่องเที่ยวเชิงวัฒนธรรม ของเทศบาลตำบลบางกระทุ่ม อำเภอบางกระทุ่ม จังหวัดพิษณุโลก

|  |  |  |  |  |  |  |
| --- | --- | --- | --- | --- | --- | --- |
| **ตัวแปรต้น** | **ตัวแปรตาม** | **ค่า t** | **ค่า F** | **Sig** | **ผลการศึกษา** | |
| **ยอมรับ** | **ปฏิเสธ** |
| เพศ | การตัดสินใจของประชาชน | -3.095\* | - | 0.002 | 🗸 | - |
| อายุ | การตัดสินใจของประชาชน | - | 103.648\* | 0.000 | 🗸 | - |
| การศึกษา | การตัดสินใจของประชาชน | - | 57.352\* | 0.000 | 🗸 | - |
| อาชีพ | การตัดสินใจของประชาชน | - | 25.441\* | 0.000 | 🗸 | - |
| รายได้/เดือน | การตัดสินใจของประชาชน | - | 7.932\* | 0.000 | 🗸 | - |
| ระยะเวลาที่อยู่ในพื้นที่ | การตัดสินใจของประชาชน | - | 6.064\* | 0.000 | 🗸 | - |

\* มีนัยสำคัญทางสถิติที่ระดับ 0.05

จากตารางที่ 2 การเปรียบเทียบปัจจัยส่วนบุคคลกับการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย พบว่า ประชาชนที่มีเพศ อายุ การศึกษา อาชีพ รายได้/เดือน และระยะเวลาที่อาศัยอยู่ในพื้นที่ต่างกัน มีความคิดเห็นต่อการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย แตกต่างกัน (Sig. = 0.000) ดังนั้นจึงยอมรับสมมติฐานที่ตั้งไว้

**วัตถุประสงค์ข้อที่ 3 ปัญหา อุปสรรค และข้อเสนอแนะต่อการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย**

**ตารางที่ 3** ปัญหา อุปสรรค และข้อเสนอแนะต่อปัจจัยที่มีผลต่อการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย

|  |  |  |
| --- | --- | --- |
| **ปัญหา อุปสรรค** | **ข้อเสนอแนะ** | **ความถี่ (f)** |
| ประชาชนบางคนไม่ค่อยออกไปใช้สิทธิเลือกตั้ง เพราะบางคนไปทำงานอยู่ต่างจังหวัดและไกลบ้าน | - ควรไปใช้สิทธิเลือกตั้งเพราะเป็นการป้องกันสิทธิของตนเอง ควรให้มีการเลือกตั้งล่วงหน้า ควรขยายเวลาในการเลือกตั้งให้มากขึ้น  - หน่วยงานราชการควรให้ความรู้ในสิทธิบทบาทหน้าที่ของประชาชนต่อการมีส่วนร่วมการเมืองท้องถิ่นอย่างแท้จริง | 15 |
| ประชาชนไม่รับทราบการแสดงบัญชีทรัพย์สินหนี้สินของผู้สมัครรับเลือกตั้งทั้งของตนและคู่สมรสทั้งก่อนและหลังดำรงตำแหน่ง | - ควรมีกำหนดให้ผู้สมัครรับเลือกแสดงบัญชีทรัพย์สินหนี้สินทั้งของตนและคู่สมรสการแสดงบัญชีทรัพย์สินของผู้สมัครและครอบครัวทั้งก่อนและหลังดำรงตำแหน่งให้ประชาชนได้รับทราบ | 10 |
| ในบางครั้งมีการทุจริตในการเลือกตั้ง | - สร้างความรู้ ความเข้าใจ เกี่ยวกับการป้องกันการทุจริต โดยผ่านกระบวนการ การร้องเรียนร้องทุกข์ เพื่อเรียกร้องผลประโยชน์ของส่วนรวม มิให้ตกแก่ผู้ใดผู้หนึ่ง และผู้ประพฤติผิดควรต้องได้รับโทษตามกฎหมาย | 8 |

จากตารางที่ 3 พบว่า ปัญหา อุปสรรค คือ ประชาชนบางคนไม่ค่อยออกไปใช้สิทธิเลือกตั้ง เพราะบางคนไปทำงานอยู่ต่างจังหวัดและไกลบ้าน รวมทั้งประชาชนไม่รับทราบการแสดงบัญชีทรัพย์สินหนี้สินของผู้สมัครรับเลือกตั้งทั้งของตนและคู่สมรสทั้งก่อนและหลังดำรงตำแหน่ง ในบางครั้งมีการทุจริตในการเลือกตั้ง ข้อเสนอแนะ พบว่าควรสร้างความรู้ ความเข้าใจในสิทธิ บทบาทหน้าที่ของประชาชนต่อการมีส่วนร่วมการเมืองท้องถิ่น และการไปใช้สิทธิเลือกตั้งเพราะเป็นการป้องกันสิทธิของตนเอง ควรมีกำหนดให้ผู้สมัครรับเลือกแสดงบัญชีทรัพย์สินหนี้สินให้ประชาชนได้รับทราบ รวมทั้ง มีกระบวนการการร้องเรียนร้องทุกข์เพื่อป้องกันการทุจริตและควรมีบทลงโทษตามกฎหมายต่อผู้กระทำผิด

**อภิปรายผล**

**การตัดสินใจของประชาชนต่อการเลือกผู้นำท้องถิ่นในเขตพื้นที่ตำบลโตนด อำเภอคีรีมาศ จังหวัดสุโขทัย**

การตัดสินใจของประชาชนต่อการเลือกผู้นำท้องถิ่นในเขตพื้นที่ตำบลโตนด อำเภอคีรีมาศ จังหวัดสุโขทัย โดยภาพรวมอยู่ในระดับมาก เมื่อพิจารณาเป็นรายด้าน พบว่า

1. ด้านคุณสมบัติของผู้สมัคร โดยภาพรวมอยู่ในระดับมากที่สุด เมื่อพิจารณาเป็นรายด้าน ด้านที่มีค่าเฉลี่ยสูงสุด คือ เป็นผู้ที่มีความซื่อสัตย์ สุจริต เที่ยงตรง และยุติธรรม ทั้งนี้อาจเป็นเพราะว่า มีความเป็นผู้นำสูงประชาชนในพื้นที่สามารถพึ่งพาได้ มีมนุษยสัมพันธ์ดีกับประชาชนในพื้นที่ ซึ่งสอดคล้องกับงานวิจัยของปิยะรัตน์ สนแจ้ง(2562) กล่าวว่า ปัจจัยที่มีผลต่อการตัดสินใจเลือกตั้งสมาชิกสภาผู้แทนราษฎร : ศึกษากรณีประชาชนกรุงเทพมหานคร โดยรวมอยู่ในระดับมาก เรียงลำดับจากมากไปหาน้อยได้ ดังนี้ด้านนโยบาย ด้านคุณสมบัติของผู้สมัคร ด้านพรรคการเมือง และด้านวิธีการหาเสียงเลือกตั้ง

2. ด้านพรรคการเมือง โดยภาพรวมอยู่ในระดับมาก เมื่อพิจารณาเป็นรายด้าน พบว่า ด้านที่มีค่าเฉลี่ยสูงสุด คือ พรรคการเมืองมีบุคลากรที่เป็นที่รู้จัก ทั้งนี้อาจเป็นเพราะว่า พรรคการเมืองเป็นที่รู้จักและมีชื่อเสียง มีความโปร่งใส สามารถตรวจสอบการทำงานได้ มีนโยบายที่ดีต่อประชาชนในพื้นที่ ซึ่งสอดคล้องกับงานวิจัยของพันธุ์ทิพา อัครธีรนัย (2559) กล่าวว่า ปัจจัยที่มีผลต่อการตัดสินใจเลือกตั้งสมาชิกสภาผู้แทนราษฎรจังหวัดนครนายก พบว่า พฤติกรรมการเปิดรับสื่อของประชาชนชาวจังหวัดนครนายก พบว่า ภาพรวมอยู่ในระดับมาก ในสื่อโทรทัศน์ ลำดับถัดมาสื่อวิทยุ สื่อสื่อหนังสือพิมพ์ และอินเตอร์เน็ต ปัจจัยที่มีผลต่อการตัดสินใจในการเลือกตั้งสมาชิกสภาผู้แทนราษฎรจังหวัดนครนายก ในภาพรวมอยู่ในระดับมาก เมื่อพิจารณาเป็นรายด้าน พบว่า อยู่ในระดับมากในด้านคุณลักษณะของผู้สมัครรองลงมาด้านสื่อบุคคล ด้านพรรคการเมือง ด้านนโยบาย และด้านการรณรงค์หาเสียงเลือกตั้งผลพิสูจน์สมมติฐาน พบว่า อายุและอาชีพของประชาชนชาวจังหวัดนครนายกมีความสัมพันธ์กับปัจจัยที่มีผลต่อการตัดสินใจในการเลือกตั้งสมาชิกสภาผู้แทนราษฎรจังหวัดนครนายก และ พฤติกรรมการเปิดรับสื่อของชาวจังหวัดนครนายกมีความสัมพันธ์เชิงบวกกับปัจจัยที่มีผลต่อการตัดสินใจในการเลือกตั้งสมาชิกสภาผู้แทนราษฎรจังหวัดนครนายก ในภาพรวมอยู่ระดับปานกลาง

3. ด้านนโยบาย โดยภาพรวมอยู่ในระดับมากที่สุด เมื่อพิจารณาเป็นรายด้าน พบว่า ด้านที่มีค่าเฉลี่ยสูงสุดคือมีการรับฟังความคิดเห็นของประชาชนเพื่อนำไปปรับแก้ไขนโยบายต่างๆ ทั้งนี้อาจเป็นเพราะว่า มีแผนจัดทำสวัสดิการต่างๆ ให้กับประชาชน มีแผนจัดทำบริการสาธารณะให้ครอบคลุม เพื่อความสะดวกสบายของประชาชน ซึ่งสอดคล้องกับงานวิจัยของลัคนา ถูระบุตร (2561) กล่าวว่า ปัจจัยที่มีผลต่อการตัดสินใจเลือกตั้งสมาชิกสภาผู้แทนราษฎร(ส.ส.) กรณีศึกษา อำเภอโนนไทย จังหวัดนครราชสีมา ผลการศึกษาพบว่า ประชาชนมีความคิดเห็นต่อปัจจัยที่ส่งผลต่อการเลือกตั้งสภาผู้แทนราษฎร (ส.ส.)กรณีศึกษา อำเภอโนนไทย จังหวัดนครราชสีมา โดยรวมอยู่ในระดับปานกลาง เมื่อพิจารณาเป็นรายด้านพบว่า ด้านคุณสมบัติส่วนบุคคลของผู้สมัคร ด้านนโยบายพรรค และภาพลักษณ์ของพรรคที่สังกัดอยู่ในระดับมาก แต่ด้านผลประโยชน์หรือผลตอบแทน ด้านความสัมพันธ์กับผู้สมัครอยู่ในระดับน้อย

4. ด้านวิธีการหาเสียงเลือกตั้ง โดยภาพรวมอยู่ในระดับมาก เมื่อพิจารณาเป็นรายด้าน พบว่า ด้านที่มีค่าเฉลี่ยสูงสุดคือมีการลงพื้นที่เพื่อนำเสนอนโยบายและแผนงานมีค่าเฉลี่ยและค่าเบี่ยงเบนมาตรฐาน ทั้งนี้อาจเป็นเพราะว่า มีการเปิดเวทีปราศรัยตามจุดต่างๆ ทั่วทั้งพื้นที่ นำโครงการที่เคยทำสำเร็จมาแล้วจากการเป็นผู้นำท้องถิ่นครั้งก่อน เพื่อนำเสนอตัวเองให้ได้รับการชนะเลือกตั้งในครั้งใหม่ ซึ่งสอดคล้องกับงานวิจัยของชัยพจน์ จำเริญนิติพงศ์(2557) กล่าวว่าปัจจัยที่มีผลต่อการตัดสินใจเลือกสมาชิกสภาผู้แทนราษฎรของประชาชนในเขตเลือกตั้งที่ 1 จังหวัดชลบุรี ผลการศึกษาปัจจัยที่มีผลต่อการตัดสินใจเลือกตั้งสมาชิกสภาผู้แทนราษฎรของประชาชน เขตเลือกตั้งที่ จังหวัดชลบุรี พบว่า โดยภาพรวมประชาชนมีการตัดสินใจเลือกตั้งสมาชิกสภาผู้แทนราษฎรอยู่ในระดับมาก เมื่อจำแนกตามปัจจัยที่มีผลต่อการเลือกตั้ง พบว่าภาพรวมปัจจัยค้นเหตุผลในการเลือกสมาชิกสภาผู้แทนราษฎร พบว่าอยู่ในระดับมาก จำแนกเป็นรายด้านดังนี้ ด้านความคาดหวังตัวบุคคล ด้านคุณสมบัติส่วนบุคคลของผู้สมัคร ด้านกลยุทธ์ในการหาเสียง ด้านความสัมพันธภาพ และด้านนโยบายพรรด และภาพลักษณ์ของพรรดที่สังกัดพบว่า อยู่ในระดับมาก ภาพรวมปัจจัยด้านการออกเสียงเลือกตั้ง พบว่า อยู่ในระดับมาก จำแนกเป็นรายด้านดังนี้ สถานภาพความรู้สึกทางการเมือง สภาพแวดล้อมของช่วงเวลา สถานภาพทางเศรษฐกิจและสังคม และสภาพทางค้นจิตวิทยา พบว่า อยู่ในระดับมาก การมีส่วนร่วมทางการเมือง พบว่า โดยภาพรามอยู่ในระดับมาก เมื่อจำแนกเป็นรายข้อดังนี้ การจัดกิจกรรมมนุษยชน การจัดกิจกรรมการเลือกตั้ง การจัดกิจกรรมการรวมกลุ่มเพื่อผลประโยชน์ การจัดกิจกรรมการแสดงออกความคิดเห็น การจัดกิจกรรมทางด้านการเมือง พบว่าอยู่ในระดับมาก

5. ด้านระบบอุปถัมภ์ โดยภาพรวมอยู่ในระดับมาก เมื่อพิจารณาเป็นรายด้านพบว่า ด้านที่มีค่าเฉลี่ยสูงสุดคือเป็นเครือญาติญาติของผู้สมัคร ทั้งนี้อาจเป็นเพราะว่า มีความรู้จัก สนิทสนมกับผู้ลงสมัคร ซึ่งสอดคล้องกับงานวิจัยของศุภเสฎฐ์ ปานคง (2558) กล่าวว่า วัฒนธรรมที่มีอิทธิพลต่อการเลือกตั้งผู้นำท้องถิ่นจังหวัดเพชรบุรี ผลการศึกษาพบว่า ระดับการเลือกตั้งผู้นำท้องถิ่นของประชาชนในจังหวัดเพชรบุรีโดยรวมอยู่ในระดับปานกลาง เมื่อพิจารณารายด้าน พบว่า อยู่ในระดับปานกลางทุกด้าน เรียงลำดับตามค่าเฉลี่ยจากมากไปหาน้อยได้ดังนี้ คือ ด้านสำนึกความชอบด้วยเหตุผลความผูกพันทางการเมือง ส่วนด้านที่มีค่าเฉลี่ยน้อยที่สุด คือ ด้านปัจจัยทางสังคมกำหนด

**การเปรียบเทียบปัจจัยส่วนบุคคลกับการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย**

การเปรียบเทียบปัจจัยส่วนบุคคลกับการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย พบว่า ประชาชนที่มีเพศ อายุ การศึกษา อาชีพ รายได้/เดือน และระยะเวลาที่อาศัยอยู่ในพื้นที่ต่างกัน มีความคิดเห็นต่อการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย แตกต่างกัน (Sig. = 0.000) ดังนั้นจึงยอมรับสมมติฐานที่ตั้งไว้ ซึ่งสอดคล้องกับงานวิจัยของชัยพจน์ จำเริญนิติพงศ์ (2557) กล่าวว่า ปัจจัยที่มีผลต่อการตัดสินใจเลือกสมาชิกสภาผู้แทนราษฎรของประชาชนในเขตเลือกตั้งที่ 1 จังหวัดชลบุรี ผลการเปรียบเทียบปัจจัยที่มีผลต่อการตัดสินใจเลือกตั้ง พบว่า ประชาชนที่มีเพศ อายุระดับการศึกษา และการรับรู้ข่าวสารทางการเมืองและการเลือกตั้งต่างกัน มีการตัดสินใจเลือกตั้งไม่แตกต่างกัน แต่ประชาชนที่มีอาชีพต่างกัน มีการตัดสินใจเลือกตั้งแตกต่างก้นอย่างมีนัยสำคัญทางสถิติที่ระดับ 0.05 ทั้งนี้เพราะต้องการให้บุคคลที่ตนชื่นชอบได้รับการเลือกตั้ง เพื่อเข้าไปดำรงตำแหน่งสำคัญ ที่สามารถตอบสนองแนวนโยบายและให้ความช่วยเหลือหรือเอื้อกับอาชีพของตนจากแนวนโยบายของพรรดนั้นๆได้

**ปัญหา อุปสรรค และข้อเสนอแนะต่อการตัดสินใจของประชาชนต่อการเลือกผู้นำท้องถิ่นในเขตพื้นที่ ตำบลโตนด อำเภอคีรีมาศ จังหวัดสุโขทัย**

ปัญหา อุปสรรค คือ ประชาชนบางคนไม่ค่อยออกไปใช้สิทธิเลือกตั้ง เพราะบางคนไปทำงานอยู่ต่างจังหวัดและไกลบ้าน รวมทั้งประชาชนไม่รับทราบการแสดงบัญชีทรัพย์สินหนี้สินของผู้สมัครรับเลือกตั้งทั้งของตนและคู่สมรสทั้งก่อนและหลังดำรงตำแหน่ง ในบางครั้งมีการทุจริตในการเลือกตั้ง ข้อเสนอแนะ พบว่าควรสร้างความรู้ ความเข้าใจในสิทธิ บทบาทหน้าที่ของประชาชนต่อการมีส่วนร่วมการเมืองท้องถิ่น และการไปใช้สิทธิเลือกตั้งเพราะเป็นการป้องกันสิทธิของตนเอง ควรมีกำหนดให้ผู้สมัครรับเลือกแสดงบัญชีทรัพย์สินหนี้สินให้ประชาชนได้รับทราบ รวมทั้ง มีกระบวนการการร้องเรียนร้องทุกข์เพื่อป้องกันการทุจริตและควรมีบทลงโทษตามกฎหมายต่อผู้กระทำผิด ซึ่งสอดคล้องกับงานวิจัยของศุภเสฎฐ์ ปานคง (2558) ได้ศึกษาวิจัยเรื่อง วัฒนธรรมที่มีอิทธิพลต่อการเลือกตั้งผู้นำท้องถิ่นจังหวัดเพชรบุรี ผลการศึกษาพบว่า ข้อเสนอแนวทางการพัฒนาการเลือกตั้งผู้นำท้องถิ่นของประชาชนในจังหวัดเพชรบุรี มีดังนี้ 1) ให้ประชาชนมีส่วนร่วมในการแสดงออกทางการเมือง 2) บังคับใช้กฎหมายเลือกตั้งอย่างเคร่งครัด 3) ปลูกฝังและสร้างจิตสำนึกทางการเมืองในระบอบประชาธิปไตยโดยให้ความรู้ความเข้าใจแก่ประขาชน 4) ปรับปรุงรูปแบบโครงสร้างการบริหารงานของท้องถิ่นโดยเพิ่มอำนาจหน้าที่ให้กับผู้บริหาร แต่ลดอำนาจในการบริหารงานด้านบุคคล 5) เจ้าหน้าที่รัฐต้องวางตัวเป็นกลาง 6) มีระบบการตรวจสอบทรัพย์สินของผู้สมัครรับเลือกตั้ง

**ข้อเสนอแนะ**

**ข้อเสนอแนะเชิงนโยบาย**

1) ควรให้ความรู้เกี่ยวกับการมีส่วนร่วมในการตัดสินใจเกี่ยวกับนโยบายในการบริหารท้องถิ่นกับประชาชนให้รู้เข้าใจในสิทธิของประชาชนมากขึ้น

2) หน่วยงานราชการควรประชาสัมพันธ์ให้ประชาชนได้รับทราบถึงบทบาทหน้าที่ของสมาชิกองค์การบริหารส่วนตำบลเพื่อประชาชนจะนำไปใช้ในการตัดสินใจเลือกตั้งครั้งต่อไป

3) หน่วยงานราชการควรให้ความรู้ในสิทธิบทบาทหน้าที่ของประชาชนต่อการมีส่วนร่วมการเมืองท้องถิ่นอย่างแท้จริง

4) หน่วยงานราชการควรส่งเสริมและให้การศึกษาเกี่ยวกับการพัฒนาทางการเมืองและการปกครองระบอบประชาธิปไตยอันมีพระมหากษัตริย์เป็นประมุขเพื่อให้สอดคล้องกับการเปลี่ยนแปลงทางเศรษฐกิจและสังคม รวมทั้งส่งเสริมให้ประชาชนได้มาใช้สิทธิเลือกตั้งโดยสุจริตและเที่ยงธรรม

5) หน่วยงานราชการที่เกี่ยวข้องต้องเสริมสร้างส่งเสริมศักยภาพท้องถิ่นและความ เข้มแข็งให้กับชุมชนและองค์กรประชาชน โดยทุกภาคส่วนต้องบูรณาการวางแผนและทำร่วมกัน และส่งเสริมควบคู่ไปกับระบบเศรษฐกิจชุมชน เพื่อให้การดำเนินงานไม่กระทบกระเทือนต่อวิถีชีวิตของคนในชุมชน

**ข้อเสนอแนะเพื่อการวิจัยครั้งต่อไป**

1) ควรศึกษาวิจัยเชิงคุณภาพของปัจจัยที่มีความสัมพันธ์ต่อการตัดสินใจเลือกตั้งผู้บริหารท้องถิ่นและสมาชิกสภาองค์การบริหารส่วนตำบลในเขต อำเภอคีรีมาศ จังหวัดสุโขทั

2) ควรศึกษาวิจัยเชิงคุณภาพรูปแบบการบริหารงานของผู้บริหารท้องถิ่นและสมาชิกสภาองค์การบริหารส่วนตำบลในเขตพื้นที่ตำบลโตนด อำเภอคีรีมาศ จังหวัดสุโขทัย

3) ควรศึกษาเกี่ยวกับความคิดเห็นของประชาชนที่มีต่อการบริหารงานของผู้บริหารท้องถิ่นและสมาชิกสภาองค์การบริหารส่วนตำบลในเขตพื้นที่ตำบลโตนด อำเภอคีรีมาศ จังหวัดสุโขทัย

**เอกสารอ้างอิง**

กรมการปกครอง (2562). *องค์การบริหารส่วนจังหวัด.* สืบค้นเมื่อวันที่ 1 พฤษภาคม 2563จาก<https://www.dopa.go.th/info_organ/about7/topic31>

ชัยพจน์ จำเริญนิติพงศ์ (2557). *ปัจจัยที่มีผลต่อการตัดสินใจเลือกสมาชิกสภาผู้แทนราษฎรของประชาชนในเขตเลือกตั้งที่ 1 จังหวัดชลบุรี.* (วิทยานิพนธ์การจัดการภาครัฐและภาคเอกชน) มหาวิทยาลัยบูรพา.

ปิยะรัตน์ สนแจ้ง (2562). *ปัจจัยที่มีผลต่อการตัดสินใจเลือกตั้งสมาชิกสภาผู้แทนราษฎร : ศึกษากรณีประชาชนกรุงเทพมหานคร.*(การค้นคว้าอิสระรัฐศาสตรมหาบัณฑิต สาขาวิชาสื่อสารการเมือง). บัณฑิตวิทยาลัย มหาวิทยาลัยเกริก.

พันธุ์ทิพา อัครธีรนัย (2559***).*** *ปัจจัยที่มีผลต่อการตัดสินใจเลือกตั้งสมาชิกสภาผู้แทนราษฎรจังหวัดนครนายก***.** (การค้นคว้าอิสระรัฐศาสตรมหาบัณฑิต สาขาวิชาสื่อสารการเมือง). บัณฑิตวิทยาลัยมหาวิทยาลัยเกริก.

ลัคนา ถูระบุตร (2561). *ปัจจัยที่มีผลต่อการตัดสินใจเลือกตั้งสมาชิกสภาผู้แทนราษฎร(ส.ส.) กรณีศึกษา อำเภอโนนไทย จังหวัดนครราชสีมา*. บทความรัฐประศาสนศาสตร์

ศุภเสฎฐ์ ปานคง (2559) : *วัฒนธรรมที่มีอิทธิพลต่อการเลือกตั้งผู้นำท้องถิ่นจังหวัดเพชรบุรี.*ออนไลน์. สืบค้นเมื่อวันที่ 19 พฤษภาคม 2563 จากhttps://research.kpru. ac.th/sac/fileconference/18942018-05-04.pdf

สำนักงานคณะกรรมการการกระจายอำนาจให้แก่องค์กรปกครองส่วนท้องถิ่น (2557). *การมีส่วนร่วมของประชาชนกับการกระจายอำนาจ.* สืบค้นเมื่อวันที่ 19 พฤษภาคม 2563 จากhttp://www.odloc.go.th/web/wpcontent/ uploads/2014/08/2km\_001.pdf

ผลการค้นหารูปภาพสำหรับ เส้นลายไทยสวยๆ